शिव का नटराज स्वरूप
| | 2016-08-12T16:18:55+05:30
सनातन धर्म के त्रिदेवों में सर्वाधिक महत्वपूर्ण और शक्तिशाली माने जाने वाले भगवान शिव के विविध...
सनातन धर्म के त्रिदेवों में सर्वाधिक महत्वपूर्ण और शक्तिशाली माने जाने वाले भगवान शिव के विविध स्वरूप और लीलाएं हमेशा ही जिज्ञासा का विषय रही हैं। ऐतिहासिक मान्यता के अनुसार शिव के अर्ध नारीश्वर और हरिहर स्वरूप गुप्त युगीन भारत तक अपनी महत्ता स्थापित कर चुके थे।
आनंदम तांडवम : हरिहर स्वरूप के बारे में ये कहा जाता है कि इसका प्रवर्तन शैव और वैष्णव धर्मों के बीच जारी भारी रक्तपात के समापन के लिए हुआ था। जबकि अर्धनारीश्वर का प्रवर्तन नर-नारी को एक-दूसरे के पूरक के रूप में दिखाने के लिए हुआ। इसी तरह शिव के नटराज स्वरूप की उत्पत्ति विषयक धारणा ''आनंदम तांडवम'' से जुड़ी है।
प्रतीकात्मकता : भगवान शिव की अध्यात्म जगत में मान्यता जितनी दृढ़तर होती गयी उतने ही अधिक उनसे जुड़े कथानक प्रचलित होते गए। इसी में से एक है उनका नटराज स्वरूप और उससे जुड़ी प्रतीकात्मकता। नटराज का शाब्दिक अर्थ है नृत्य करने वालों का सम्राट यानि समस्त संसार के सभी नृत्यरत प्राणियों का नेतृत्वकर्ता। एक और अर्थ में इस चराचर जगत की जो भी सर्जना और विनाश है, उसके निर्देशक की भूमिका है नटराज की।
दो मान्यताएं : शिव के नटराज स्वरूप के उत्पत्ति संबंधी दो मान्यताएं चर्चित हैं। पहली धारणा दक्षिण भारत के चोल साम्राज्य में आठवीं से दसवीं शताब्दी के बीच इसके विकास को निरूपित करती है जबकि दूसरी धारणा के अनुसार इसका विकास पल्लव साम्राज्य के तहत सातवीं शताब्दी के आसपास हुआ।
प्रतीक चिह्न : नटराज का आविर्भाव शिव के उस स्वरूप को महिमामयी बनाने के लिए हुआ, जिसका अर्थ बहुआयामी और बहुपक्षीय है। नटराज के स्वरूप में शामिल प्रतीक चिन्ह भी अपने आप में बेहद खास अर्थों को समाहित किए हुए हैं। जैसे तांडव स्वरूप में स्थित नटराज एक बौने राक्षस के ऊपर नृत्यरत हैं। यहां बौने राक्षस को अज्ञानता का प्रतीक माना गया तथा शिव का उसके ऊपर मग्न होकर एक लय से नृत्य करने को अज्ञानता के ऊपर विजय से जोड़ा गया है। शिव की ये मुद्रा आनंदम तांडवम के रूप में चर्चित हैं। इसी प्रकार नटराज के ऊपरी बाएं में अग्नि है, जो विनाश का प्रतीक है। यानि अप्रिय सर्जना को अग्नि के द्वारा नष्ट कर शिव भगवान ब्रह्मा को पुनर्निर्माण का आमंत्रण देते हैं।
tags:धर्म-आस्था शिव भगवान